Rīga, 02.07.1999

Priekšlikumi Augstskolu akreditācijas noteikumu saskaņotai pielietošanai studiju programmu un augstskolu novērtēšanas procesā

Apskatāmie jautājumi:
dažādās formās (klātienē, neklātienē, t.sk. tālmācība), ar dažādu intensitāti un dažādās vietās un laikos (dažādās telpās, nodaļās, filiālēs, konsultāciju punktos, dienā, vakarā, dažādās nedēļas dienās) notiekošu augstskolas vienas augstākās izglītības studiju programmas īstenošanas variantu novērtēšana;
iespējamā nepieciešamība akreditācijas laikā ņemt vērā studiju programmas īstenošanas variantu atšķirības; 
augstskolas sastāvā ietilpstošo dažādo struktūrvienību (tai skaitā nodaļu, filiāļu, konsultāciju punktu) kvalitātes novērtēšana; 
iespējamā nepieciešamība augstskolas akreditācijas laikā ņemt vērā dažādu augstskolas struktūrvienību kvalitātes novērtēšanas rezultātus.

Iespējamās definīcijas dažiem augstskolu struktūrvienību veidiem

Konsultāciju punkts - augstskolas struktūrvienība, kuras adrese parasti ir citā apdzīvotā vietā nekā augstskolas juridiskā adrese, un kurā notiek tikai konsultācijas, informācijas apmaiņa, dokumentu pieņemšana un izsniegšana, kas attiecas uz novērtējamo studiju programmu.

Nodaļa - augstskolas struktūrvienība, kuras adrese parasti ir citā apdzīvotā vietā nekā augstskolas juridiskā adrese un nodaļā īstenojamās studiju programmas (programmu) citu īstenošanas vietu adreses, un kurā notiek daļa nodarbību (semināri, lekcijas, praktiskie darbi, laboratorijas darbi). Nodaļai nav tiesību ievēlēt docētājus. Visus pamatdarbā strādājošos mācībspēkus ievēl augstskola (nevis nodaļa). Vismaz 50% mācību darba nodaļā jāveic augstskolā pamatdarbā strādājošiem mācībspēkiem. Eksāmenus (un citus pārbaudījumus) pieņem un diplomdarbus (bakalaura, maģistra darbus) vērtē pēc vienādiem noteikumiem un vienas metodikas, visai augstskolai un nodaļām kopīgas. Vismaz 50%  mācībspēku, kuri pieņem pārbaudījumus par novērtējamās studiju programmas atsevišķā īstenošanas varianta apgūšanu (kurā studijās izmanto apskatāmo nodaļu),  jābūt tiem pašiem, kuri veic studentu studiju rezultātu pārbaudi šajā pašā studiju programmā citos īstenošanas variantos. (Diplomā var nesniegt nekādas ziņas par studiju procesa sadalījumu starp augstskolu un nodaļām.)

Filiāle - augstskolas struktūrvienība, kuras adrese ir citā apdzīvotā vietā nekā augstskolas juridiskā adrese, un kurā studiju procesu organizē pati filiāle. Augstskola filiālei deleģē tiesības risināt ar filiāles darbību saistītos jautājumus. (Filiāles tiesības ir salīdzināmas ar fakultātes tiesībām. Diplomā norāda filiāli, kurā apgūta studiju programma.)

Vērtēšana

Studiju programma
Kopā ar augstskolas studiju programmu jāvērtē visas augstskolas sastāvā esošās struktūrvienības, kuras piedalās studiju programmas īstenošanā un visi augstskolas resursi, kuri tiek izmantoti studiju programmas īstenošanai. (Var paredzēt, ka dažas struktūrvienības un resursu veidi, tādi kā dienesta viesnīca, kafejnīca, izdevniecība, pārstāvniecība ārzemēs utt., tiek vērtēti daļēji (piemēram, tikai uz dokumentu pamata)).
Studiju procesa organizācija un vadība un studiju procesa organizācijas augstskolas struktūrvienībā atbilstība kādam no trim definētajiem pamatvariantiem tiek analizēta atsevišķi katrai augstskolas studiju programmai, novērtējot tās īstenošanu augstskolas struktūrvienībās.
Ārzemēs un Latvijā esošās augstskolas sastāvdaļas un struktūrvienības tiek vērtētas, izmantojot vienādu metodiku, ja tās izsniedz Latvijas diplomus un citus izglītības dokumentus. Ja Latvijā tiek īstenota studiju programma, par kuras apgūšanu izsniedz ārvalstu diplomu un/vai citus ārvalstu izglītības dokumentus, tad Izglītības un zinātnes ministram pēc Akreditācijas komisijas ieteikuma jāpieņem lēmums par novērtēšanas metodiku un jāuzdod Akreditācijas komisijai izskatīt atļaujas izsniegšanas iespējas studiju programmas īstenošanai.

Ekspertu vizītes, vērtējot studiju programmu
Vērtējot studiju programmu, vizīte konsultāciju punktā nav nepiecie�ama. Vismaz vienam Novērtēšanas komisijas ekspertam jāiepazīstas ar to nodaļu darbu, kurās tiek īstenota studiju programma. Vērtējot studiju programmu filiālē, Novērtēšanas komisijai (vismaz trīs ekspertiem) jānovērtē studiju programmas īstenošana tajā. 

Augstskola
Vērtējot augstskolu kopumā, visu studiju programmu un to īstenošanas novērtēšanas rezultāti un visi pārējie kvalitātes novērtēšanas aspekti visām augstskolas studiju programmām tiek apkopoti. Kopā ar augstskolu jāvērtē visas bez izņēmuma tās sastāvā esošās struktūrvienības.

Ekspertu vizītes, vērtējot augstskolu
Konsultāciju punktos vizīte nav nepiecie�ama.
Vērtējot augstskolu kopumā, vismaz vienam Novērtēšanas komisijas ekspertam jāiepazīstas ar katras tās studiju programmas, nodaļas un/vai filiāles darbu, kuras iepriekš nav vērtējuši Novērtēšanas komisiju eksperti studiju programmu vērtēšanas procesā. 

Akreditācija

Studiju programma
Dažādu studiju programmas īstenošanas variantu akreditācija var notikt vairākos veidos. Daži no iespējamajiem:
1. Lēmumu par akreditāciju var pieņemt visiem dažādās formās (klātienē, neklātienē, t.sk. tālmācība), ar dažādu intensitāti, dažādās  apdzīvotās vietās un izmantojot dažādus laika režīmus (dažādās telpās, nodaļās, filiālēs, konsultāciju punktos, dienā, vakarā, dažādās nedēļas dienās) notiekošajiem augstskolas vienas augstākās izglītības studiju programmas īsteno�anas variantiem vienu. Šajā  gadījumā, lai garantētu noteikta minimālā prasību līmeņa izpildīšanu un minimālo izglītības iegūšanas kvalitāti visiem studentiem, lēmumu nosaka vājākā varianta iespējas garantēt nepieciešamo kvalitāti. 
2. Iepriek� (pirms akreditācijas, bet vadoties no notikušās novērtēšanas rezultātiem) saskaņojot ar augstskolu, studiju programmu sadala pa aprakstītajiem īstenošanas variantiem un lēmumu par akreditāciju pieņem katram variantam atsevišķi. Ja lēmumi sakrīt, tad atbilstošos variantus var atļaut apvienot, izsniedzot vienotu akreditācijas dokumentu. 
3. Ja Akreditācijas komisija konstatē, ka viens slikts, prasībām neatbilstošs variants no vairākiem īstenotajiem variantiem varētu būt par iemeslu, kas neļauj  piešķirt akreditāciju (vai liek ierobežot akreditācijas laiku) visai studiju programmai kopumā, tad šādā gadījumā Akreditācijas komisija (par to aizklāti nobalsojot) varētu augstskolai piedāvāt iespēju sadalīt studiju programmu vairākās daļās un pēc tam lemt par katras daļas akreditāciju atsevišķi (arī pēc lēmuma par visas (ar visiem variantiem) studiju programmas akreditāciju pieņemšanas.
4. Akreditācijas komisija pēc apspriešanās ar augstskolas pārstāvjiem balso par studiju programmas daļu, samazinot un/vai ierobežojot piedāvāto variantu kopu.

Augstskola
	Akreditējot augstskolu, tiek ņemti vērā visu studiju programmu (akreditēto un neakreditēto) un visu augstskolas sastāvdaļu un struktūrvienību vērtēšanas rezultāti.
Var akreditēt ārvalsts augstskolas filiāli Latvijā, kura izsniedz Latvijas diplomu un/vai citus izglītības dokumentus.

Dr. Juris Dzelme